หุ้นปิดเช้าบวกแรง 23.06 จุด
ข่าวดีด้านเศรษฐกิจของจีน ดันดัชนีหุ้นไทยภาคเช้าปิดบวก 23.06 จุด ซื้อขายหนาแน่นกว่า 4.3 หมื่นล้าน
29 ต.ค. 2565

ข่าวดีด้านเศรษฐกิจจีน ดันดัชนีหุ้นไทยภาคเช้าปิดบวก 23.06 จุด ซื้อขายหนาแน่นกว่า 4.3 หมื่นล้าน
ตลาดหุ้นไทยวันที่ 26 มิ.ย. เปิดตลาดบวกแรง  มีแรงซื้อกลับในหุ้นขนาดใหญ่  หลังจากแรงกดดันจากประเทศจีนผ่อนคลาย และมาปิดตลาดที่ระดับ 1,407.69 จุด บวก 23.06 จุด หรือ 1.67% มูลค่าการซื้อขาย 43,843.62 ล้านบาท 
5 อันดับแรกซื้อขายสูงสุด 
1.KBANK ปิดที่ 177.50 บาท เพิ่มขึ้น 1.50 บาท หรือ 0.85% มูลค่าการซื้อขาย 2,196 ล้านบาท 
2.ADVANC ปิดที่ 275 บาท เพิ่มขึ้น 12 บาท หรือ 4.56% มูลค่าการซื้อขาย 1,616 ล้านบาท 
3.KTB ปิดที่ 19 บาท เพิ่มขึ้น 0.30 บาท หรือ 1.60% มูลค่าการซื้อขาย 1,351 ล้านบาท 
4.CPALL ปิดที่ 38.75 บาท เพิ่มขึ้น 1.50 บาท หรือ 4.03% มูลค่าการซื้อขาย 1,233 ล้านบาท 
5.INTUCH ปิดที่ 81.50 บาท เพิ่มขึ้น 0.50 บาท หรือ 0.62% มูลค่าการซื้อขาย 1,152 ล้านบาท 
นายสุกิจ อุดมสิริกุล กรรมการผู้จัดการสายงานวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า  ดัชนีมีแนวโน้มปรับตัวขึ้น หลังมีข่าวบวกจาก ธนาคารกลางจีนเตรียมใช้เครื่องมือทางนโยบายเพื่อปกป้องเสถียรภาพในตลาดเงิน และผ่อนคลายภาวะสภาพคล่องตึงตัว ซึ่งเป็นครั้งแรกที่มีการออกมาส่งสัญญาณถึงการแก้ปัญหาภาวะสภาพคล่องตึงตัวในภาคสถาบันการเงินของประเทศ นอกจากนี้ในช่วงที่ผ่านมาตลาดหุ้นไทยได้ถูกเทขายอย่างหนักจากนักลงทุนต่างประเทศทำให้เข้าใกล้จุดที่จะมีแรงซื้อกลับบ้าง
สำหรับช่วงบ่าย ประเมินกรอบการแกว่งตัวของดัชนี โดยมีแนวรับที่ 1,380-1,390 จุด   ส่วนแนวต้านที่ 1,420 จุด อย่างไรก็ตามการซื้อขายในช่วงนี้ นักลงทุนยังคงต้องใช้ความระมัดระวังค่อนข้างมาก